A Bizottság 1709/2003/EK rendelete

(2003. szeptember 26.)

a rizsre vonatkozó termés- és készletnyilatkozatokról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 411/2002/EK bizottsági rendelettel [1] módosított, a rizs piacának közös szervezéséről szóló, 1995. december 22-i 3072/95/EK tanácsi rendeletre [2] és különösen annak 8. cikke d) pontjára,

mivel:

(1) A rizsre vonatkozó termés- és készletnyilatkozatokról szóló 2124/83/EGK bizottsági rendelet [3] már nem felel meg a rizstípusok jelenleg érvényben lévő osztályozásának. Az érthetőség biztosítása érdekében a szóban forgó rendeletet hatályon kívül kell helyezni, és helyébe e rendeletnek kell lépnie.

(2) A 3072/95/EK rendelet 6. cikke (5) bekezdésének harmadik albekezdése értelmében a termelőknek termés- és készletnyilatkozatot, valamint a rizshántoló malmoknak készletnyilatkozatot kell készíteniük. E nyilatkozatok alapján a tagállamoknak részletes információval kell ellátniuk a Bizottságot.

(3) A Bizottságnak minden gazdasági év elején fel kell tudnia használni az ezekben a nyilatkozatokban megadott információkat ahhoz, hogy képet alkothasson a rendelkezésre álló rizskészletekről, hogy így hatékonyabban irányíthassa a piacot. Ezért pontosítani kell az ilyen nyilatkozatok tartalmát, meg kell állapítani az értesítések megtételének határidejét, valamint meg kell határozni a Bizottságnak küldendő értesítés formáját.

(4) Az irányítási rendszer korszerűsítése céljából a Bizottság által kért információt elektronikus levél formájában kell megküldeni.

(5) Az e rendeletben előírt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

A termelők vagy termelői csoportok miden évben megküldik azon tagállam intervenciós hivatalának, amelyben vállalkozásuk található, illetve az adott tagállam által kijelölt bármely más szervnek a következőket:

a) október 15. előtt az augusztus 31-én meglévő készletekről szóló nyilatkozat, megkülönböztetve a 3072/95/EK rendelet A. mellékletének (2) bekezdésében meghatározott rizstípusokat, és minden típus esetében megjelölve a rendelkezésre álló mennyiséget, valamint a teljes szemtermést;

b) november 15. előtt a termésről szóló nyilatkozat, megkülönböztetve a 3072/95/EK rendelet A. mellékletének (2) bekezdésében meghatározott rizstípusokat, és minden típus esetében megjelölve a bevetett terület nagyságát és a megtermelt rizsmennyiséget.

2. cikk

Feldolgozó és behozatali tevékenységükkel kapcsolatosan a rizshántoló malmok minden év október 15. előtt megküldik azon tagállam intervenciós hivatalának, amelyben találhatók, illetve az adott tagállam által kijelölt bármely más szervnek az augusztus 31-én birtokukban levő rizskészletekről szóló nyilatkozatot, megkülönböztetve a 3072/95/EK rendelet A. mellékletének (2) bekezdésében meghatározott rizstípusokat, elkülönítve a Közösségben termelt és a harmadik országokból behozott rizsmennyiségeket. A tulajdonukban levő mennyiségeket feldolgozási szakasz szerinti bontásban tüntetik fel. A hántolatlan nyers rizs (hántolatlan rizs) vagy a hántolt rizs egyes mennyiségei esetében a teljes szemtermést is fel kell tüntetni.

3. cikk

(1) A tagállamok megküldik a Bizottságnak a következőket:

a) november 15. előtt az 1. cikk a) pontjában és a 2. cikkben említett nyilatkozatokban megadott adatok összegzéséből származó, az I. és II. melléklet szerinti információk;

b) december 15. előtt az 1. cikk b) pontjában említett termésről szóló nyilatkozatokban megadott adatok összegzéséből származó, a III. melléklet szerinti információk és a betakarítás becsült teljes szemtermésmennyisége.

A megküldött adatok legkésőbb január 15-ig módosíthatók.

(2) Az (1) bekezdésben említett nyilatkozatokat elektronikus levél formájában kell megküldeni az I., II. és III. mellékletben megadott címre.

4. cikk

A tagállamok elfogadják azokat a rendelkezéseket, amelyek a nyilatkozatok országos szinten történő benyújtásához és központi kezeléséhez szükségesek.

A tagállamok megteszik a szükséges ellenőrző intézkedéseket annak biztosítása érdekében, hogy a nyilatkozatok megfeleljenek a valóságnak.

A tagállamok tájékoztatják a Bizottságot ezekről a rendelkezésekről és intézkedésekről.

5. cikk

A 2124/83/EGK rendelet hatályát veszti.

6. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ezt a rendeletet 2003. szeptember 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. szeptember 26-án.

a Bizottság részéről

Franz Fischler

a Bizottság tagja

[1] HL L 62., 2002.3.5., 27. o.

[2] HL L 329., 1995.12.30., 18. o.

[3] HL L 205., 1983.7.29., 16. o.

--------------------------------------------------

I. MELLÉKLET

+++++ TIFF +++++

--------------------------------------------------

II. MELLÉKLET

+++++ TIFF +++++

+++++ TIFF +++++

--------------------------------------------------

III. MELLÉKLET

+++++ TIFF +++++

--------------------------------------------------